Laat Jesus deur jou leef » Somerstrand Gemeente
Posts Tagged 'Laat Jesus deur jou leef'
Markus 3 – Laat Jesus deur jou Verontwaardig wees
Wat maak jou kwaad? En wat doen jy wanneer jy kwaad word?
Written by on 01/03/2015 . Posted in Laat Jesus deur jou leef, Preke, Rethie van Niekerk
Markus 3:1-6 Verontwaardig
Laat Jesus deur jou verontwaardig wees
Week van 23-28 Februarie
Wat maak jou kwaad? Hoe reageer jy gewoonlik wanneer jy kwaad raak?
Lees Markus 3:1-6
2. Hierdie is die enigste plek in die Bybel waar ons lees dat Jesus kwaad was. Baie mense neem aan dat Jesus kwaad was met die reiniging van die tempel, maar die Bybel sê nie dat hy kwaad was nie (en sou Jesus regtig sy woede uitdruk deur mense en diere te slaan, of was dit net om hulle aan te jaag?). Kyk weer na vers 5. Jesus se woede word gekombineer met droefheid "oor hul verhardheid". Hy is kwaad juis omdat hy omgee! Hoe dink julle het Jesus se woede gelyk?
3. Jesus se woede is:
gefokus: Jesus wil graag die beste hê vir dié vir wie hy kwaad is
rein: hy word nie bitter nie, neem dinge nie persoonlik op nie
deernisvol: hy gee om en het deernis vir diegene vir wie hy kwaad is.
Hoe sal dieselfde gesindheid prakties lyk as Jesus deur ons leef?
4. Dink na oor die goed wat jou kwaad maak. Woede is dikwels die produk van vrees. Wat sit regtig agter jou woede? Vrees? Trots? Selfsug? Help mekaar dink aan produktiewe, liefdevolle maniere om woede te hanteer.
Waaroor dink jy sou Jesus vandag verontwaardig raak? Hoe kan julle sy liefde en deernis in daardie situasies bring?
Die situasie in die Midde-Ooste is sekerlik een van die goed waaroor ons verontwaardig moet wees! Bid vir die Christene in die Midde-Ooste, die mense wat hulle vervolg én die mense wat ons ondersteun wat in die veldwerk.
Written by on 22/02/2015 . Posted in Laat Jesus deur jou leef
Lukas 10:1-16 – "Hy het hulle twee-twee voor Hom uitgestuur na elke dorp en plek wat Hy nog wou besoek"
22 Februarie 2015 – Laat Jesus deur jou VREEMDELINGE ontmoet
Ek verkneukel my altyd as ek oor gasvryheid nadink in die verhaal van Abraham by die tent en die drie mans wat hom kom besoek het. Ek kan my so inleef in die oorgawe waarmee hy die ontmoeting met die drie mans in Genesis 18 hanteer het.
Om jou geheue te verfris. Abraham het so gesit-slaap in die trek van sy oop tentdeur op die warmste deel van die dag. Drie figure het skielik verskyn in die dynserigheid. Sonder om te huiwer, het Abraham opgestaan, na hulle toe gedraf en voor hulle neergebuig: "Menere, doen my die guns. Moenie net verby gaan nie. Laat ek eers 'n bietjie water gaan haal en julle voete was. Kom rus hier onder my boom. U is nou eenmaal hier en ek wil darem vir julle 'n stukkie brood gaan haal sodat julle weer nuwe krag kan kry vir die pad wat voorlê."
En die drie mans het nie gehuiwer nie.
Abraham het in die tent ingeskarrel na Sara toe en vir haar gesê:"Bak vir ons roosterkoeke, sommer 16 kg s'n." Dis meer as 64 koppies meel, meer as 'n honderd roosterkoeke!
Abraham het buitentoe gedraf na die beeste en 'n mooi jong kalf gevat. Die beste en sagste vleis wat hy het – omtrent 'n 100 kg. En hy het dit gaar gemaak. Hy neem toe botter en melk, die roosterkoeke en die kalfsvleis en sit dit voor die mans neer en bedien hulle self.
En dan, op dié punt, maak die verhaal 'n wending. Die mans vra na sy vrou en maak 'n belofte: "oor 'n jaar sal jou vrou Sara 'n seun hê". En skielik besef Abraham, dis die Here wat nou met hom praat.
Sy gasvryheid het in 'n ontmoeting met die Here verander! Hy hou 'n braai vir die Here!
En in die ontmoeting doen die Here 'n wonderlike ding. Hy bring vir Abraham en Sara weer bymekaar uit. 24 jaar lank al wag hulle vir die kind van die belofte. Sara het al vir Abraham haar slavin Hagar gegee om deur haar 'n kind te hê. Maar dit het net verwydering gebring. Geen wonder dat Sara by haarself gelag het en gedink het: "Sal ek nog genot kan hê noudat ek afgeleef is? En dit met my man wat oud is?"
Maar die Here het die belofte herhaal. Oor 'n jaar sal jou vrou 'n seun hê.
En dit was ook só.
Gasvryheid het hulle lewe verander! Vir altyd!
Written by on 22/02/2015 . Posted in Chris van Wyk, Laat Jesus deur jou leef
Joh 8 – Laat Jesus deur jou liefhê
Die hawelose verhaal van meer sondaars as net die een in die middel, nooi ons om na te dink sonde, oordeel en liefde.
Written by on 08/02/2015 . Posted in Laat Jesus deur jou leef, Rethie van Niekerk
Huisgeloof 2-8 Feb
Het jy al sleg of skuldig gevoel oor iets en toe het iemand liefdevol teenoor jou opgetree? Vertel vir mekaar daarvan. Hoe het jy gevoel?